CELEX: 62022TN0186
Language: mt
Date: 2022-04-12 00:00:00
Title: Kawża T-186/22: Rikors ippreżentat fit-12 ta’ April 2022 – BNP Paribas vs BĊE

30.5.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 213/44
            
         
      Rikors ippreżentat fit-12 ta’ April 2022 – BNP Paribas vs BĊE
      (Kawża T-186/22)
      (2022/C 213/61)
      Lingwa tal-kawża: il-Franċiż
      
         Partijiet
      
      
         Rikorrent: BNP Paribas (Pariġi, Franza) (rappreżentanti: A. Gosset-Grainville, M. Trabucchi u M. Dalon, avukati)
      
         Konvenut: Bank Ċentrali Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla t-Taqsima 1.10 u t-Taqsimiet 3.10.1 sa 3.10.8 tad-Deċiżjoni tal-BĊE Nru ECB-SSM-2022-FRBNP-7 (flimkien mal-annessi tagħha), tat-2 ta’ Frar 2022, sa fejn tippreskrivi miżuri li għandhom jittieħdu fir-rigward tal-impenji irrevokabbli ta’ ħlas li jikkonċernaw is-sistema ta’ garanzija tad-depożiti jew il-fondi ta’ riżoluzzjoni;
               
            
                  —
               
               
                  tikkundanna lill-konvenut għall-ispejjeż kollha;
               
            
                  —
               
               
                  tadotta, skont l-Artikoli 88 u 89 tar-Regoli tal-Proċedura, miżura ta’ organizzazzjoni tal-proċedura intiża sabiex il-BĊE jikkomunika d-deċiżjonijiet li jikkonċernaw l-impenji irrevokabbli ta’ ħlas meħuda għal istituzzjonijiet bankarji oħra għall-2021, b’mod partikolari dawk li jikkonċernaw l-istituzzjonijiet bankarji Franċiżi.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq żball ta’ dritt u ksur tal-Artikolu 266 TFUE. Ir-rikorrenti ssostni f’dan ir-rigward li, bl-impożizzjoni, fil-kuntest tad-deċiżjoni kkontestata, ta’ miżura ta’ prinċipju ġenerali u bbażata fuq raġunament li ma jikkunsidrax is-sitwazzjoni prudenzjali individwali tagħha, il-BĊE eċċeda s-setgħat mogħtija lilu permezz tar-Regolament Nru 1024/2013 (1), kif ippreċiżati mill-ġurisprudenza tal-Qorti Ġenerali tal-Unjoni Ewropea.
               
            
                  2.
               
               
                  It-tieni motiv ibbażat fuq żball manifest ta’ evalwazzjoni u fuq ksur tal-prinċipju ta’ amministrazzjoni tajba. Ir-rikorrenti tqis li l-BĊE, billi ma kkunsidrax l-elementi rilevanti kollha li jikkaratterizzaw is-sitwazzjoni speċifika tagħha, silet konklużjonijiet żbaljati fir-rigward tar-riskji prudenzjali li kienu jirriżultaw mill-adozzjoni ta’ impenji ta’ ħlas irrevokabbli (iktar ’il quddiem “IĦI”) għas-sitwazzjoni individwali tagħha.
               
            
                  3.
               
               
                  It-tielet motiv ibbażat fuq żball ta’ dritt minħabba ċaħda tal-effett utli tad-dispożizzjonijiet tad-dritt tal-Unjoni li jirregolaw l-adozzjoni tal-IĦI. Skont ir-rikorrenti, peress li l-BĊE bbaża l-analiżi tiegħu fuq kunsiderazzjonijiet ta’ prinċipju li setgħu jwasslu biss għal rekwiżit ta’ tnaqqis sħiħ tal-IĦI mill-fondi proprji ta’ bażi tal-Kategorija 1, dan irendi t-testi tad-dritt tal-Unjoni li jawtorizzaw lill-istituzzjonijiet ta’ kreditu jadottaw l-IĦI sabiex jissodisfaw parti mill-obbligi tagħhom fir-rigward tal-fondi ta’ riżoluzzjoni u sistemi ta’ garanzija tad-depożiti mingħajr effett utli.
               
            
                  4.
               
               
                  Ir-raba’ motiv ibbażat fuq ksur tal-prinċipju ta’ proporzjonalità, minħabba li l-BĊE impona fuq ir-rikorrenti miżura ta’ tnaqqis mhux iġġustifikata u sproporzjonata fid-dawl tas-sitwazzjoni prudenzjali tagħha.
               
            
         (1)  Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63).